Nyhed 03.01.2020 00:15
Log ind for at følge / Tønder Festival 2020
Arlo Guthire, Cara Dillon og Kira Skov blandt dagens tilføjelser
Tønder Festival har netop offentliggjort en stribe nye navne, nærmere betegnet veteranen Arlo Guthrie samt Cara Dillion, Del Barber, Birds of Chicago, Hogslop String Band, Hans Theessink & Knud Møller, Claus Hempler og Kira Skov.
Amerikanske Arlo Guthrie har været aktiv i mere end 50 år og har præget både den amerikanske og internationale folk-og roots-scene. Guthrie er kendt for samfundskritiske og socialt bevidste sange og viderefører dermed arven fra sin far, folk-legenden Woody Guthrie. Han har blandt andet markeret sig med sange som den 18 minutter lange "Alice's Restaurant" (1967) og “City of New Orleans” (1972, skrevet og oprindeligt fremført af Steve Goodman) – en sang, som fik fornyet liv i 2005, hvor Arlo Guthrie stod i spidsen for en kampagne til fordel for ofrene for orkanen Katrina, der blandt andet hærgede New Orleans. Arlo Guthrie har besøgt Tønder adskillige gange tidligere, og hans optræden bliver hans eneste danske festivalkoncert i 2020.
LÆS OGSÅ: ANMELDELSE: Ufortyndet amerikansk musiktradition for de heldige hundrede
Den irske sangerinde Cara Dillon dyrker den traditionelle folk-musik og har også tidligere besøgt Tønder, og hun har blandt andet markeret sig med 2009-albummet Hill of Thieves, der modtog prisen "Album of the Year" ved BBC Radio 2 Folk Awards. Der er også gensyn med den canadiske countrysanger og -sangskriver Del Barber og den amerikansk/canadiske duo Birds of Chicago alias parret Allison Russell og JT Nero, der spiller americana kombineret med elementer af soul, blues, gospel og rootsrock.
Fra Nashville kommer kvartetten Hogslop String Band, som vil levere en akustisk blanding af old-time og country, mens den hollandsk-danske duo Hans Theessink & Knud Møller sørger for blues og roots. Hans Theessink er sanger, sangskriver og guitarist, mens Knud Møller er guitarist og blandt andet kendt for sit mangeårige samarbejde med Johnny Madsen.
Claus Hempler udgav i 2019 sit første album på dansk, det meget roste Kuffert fuld af mursten og blev hyret til Tønder Festival 2019 med kort varsel på et afbud fra John Moreland. Her gjorde han det så godt, at han er booket til at komme tilbage i 2020. Sangerinden Kira Skov er ligeledes på programmet, og det bliver en koncert med Billie Holiday-fortolkninger, noget som Skov rendyrkede på 2011-albummet Memories of Days Gone By.
Tønder Festival finder sted 27.-30. august, og programmet ser indtil videre ud som følger:
Billetsalget er i gang på tf.dk
Varm op med Arlo Guthrie og klassikeren "Alice's Restaurant":
Læs mere om Tønder Festival 2020